## Agricultura insta el Govern d’Espanya a sol·licitar a Europa igualtat en l’ús de fitosanitaris i l’aprovació de noves solucions davant plagues emergents

*** La directora general de Producció Agrícola i Ramadera insta el Govern central a posar en marxa la mesa bilateral de fitosanitaris pendent des de fa un any**

La directora General de Producció Agrícola i Ramadera, Maria Àngels Ramón-Llin, ha instat el Ministeri d’Agricultura, Pesca i Alimentació a sol·licitar a Europa igualtat en l’ús de fitosanitaris i l’aprovació de noves solucions davant plagues emergents.

Ramón-Llin ha fet estes declaracions durant una trobada amb representants del sector arrosser organitzada per AVA-Asaja al Perelló.

Durant la seua intervenció, la directora general ha insistit en la necessitat que “el Govern d’Espanya pressione la Comissió Europea perquè els agricultors espanyols puguen aplicar els mateixos tractaments fitosanitaris que es permeten a països tercers que exporten arròs”.

“Volem continuar produint el millor arròs del món, però per a fer-ho necessitem jugar amb les mateixes regles que la resta”, ha defés Ramón-Llin.

La directora general ha destacat la prohibició del triciclazole en la UE, un producte que sí que es permet en països tercers i l’absència del qual “ha resultat letal per a algunes varietats en la Comunitat Valenciana”.

Ramón-Llin ha insistit, a més, en la necessitat de convocar immediatament la mesa bilateral sobre fitosanitaris, anunciada fa quasi un any: “Malgrat les nombroses peticions, seguim sense resposta. És fonamental que el Ministeri complisca la seua paraula i atenga els agricultors, perquè cada campanya sense solucions agreuja encara més el problema”.

Fecha: 22/09/2025